དྲི་བ། “ སྨད་ཀྱི་ཤེལ་ལེ་རྒྱ་སྐར ” གྱི་ཤེལ་ལེ་ཞེས་པའི་ཐ་སྙད་འདི་ཞང་བོད་གང་གི་སྐད་ཡིན་མིན་དང་། གོ་དོན་གང་འདྲ་ཡོད་མེད། དག་ཆར་ “ ཤེ་ལེ ” དང་ “ ཤེལ་ལེ ” གང་འབྲི་དགོས་མིན་དང་། ཡང་ “ རྒྱ་སྐར ” ཞེས་པའི་ཐ་སྙད་འདི་རི་འདིའི་རྒྱ་མཐོངས་སམ་ཨི་ཁུང་ལ་ལྟོས་ནས་ “ རྒྱ་སྐར་ ” ཞེས་མིང་བཏགས་པ་ཡིན་ནམ། ཡང་ན་འདིའི་གོ་དོན་གང་ཡིན་སྐོར་ནས་དྲི་ལན་སྐྱོངས་རོགས།
ལན། འདི་ཚོའི་སྐོར་དེར་དེ་སྔོན་གུས་པས་ཀྱང་དོ་སྣང་ཅུང་ཙམ་བྱས་མྱོངས། དེ་སྔོན་རྩེ་དྲུག་གནས་ཀྱི་ངོ་སྤྲོད་ཐུང་ངུ་པར་རིས་སྦྲགས་མ་ཞིག་ནང་གནས་འདིར་ཤེལ་ལེ་རྒྱ་སྐར་ཞེས་བཏགས་པ་ནི་རི་ཡི་རྒྱུ་ཆ་སྨན་ཅོང་ཞི་ལས་གྲུབ་པ་དང་། མདོག་བྲག་དཀར་ཟླ་ཤེལ་ལྟ་བུ་ཡིན་པ་སོགས་བོན་གྱི་དཔེ་ཆ་གཡུང་དྲུང་ལས་དག་ནང་གསལ་ཡོད་ཚུལ་ཞིག་བྲིས་འདུག་ཀྱང་། སྐབས་དེར་གཡུང་དྲུང་ལས་དག་དབུ་མཇུག་བར་གསུམ་ལ་བཙལ་ཡང་དེ་འདྲའི་སྐོར་རྙེད་མ་སོང་། གཅིག་བྱས་ན་དཔར་དཔེ་མི་འདྲ་བ་ཡོད་སྲིད། ང་ལ་ཡོད་པ་ནི་ལྷ་སྲས་དཔར་མའི་ཅན་དེ་རེད།
འདིའི་སྐོར་ཡིག་ཐོག་ཏུ་ཁ་གསལ་ཡོད་དགོས་པ་ནི་ཕྱིས་བྱུང་བླ་མ་རྣམས་ཀྱི་རྩེ་དྲུག་གནས་ཀྱི་མཇལ་སྣང་དང་གནས་ཡིག་ཁག་ཡིན་ནའང་། གུས་པས་དེ་སྔོན་མཇལ་བའི་གནས་ཡིག་སོགས་དཔེར་ན། << སྤྲུལ་སྐུ་ནམ་མཁའ་རིན་ཆེན་གྱི་སྙན་རྒྱུད་ཤེལ་ལེ་རྒྱ་སྐར་གྱི་རྣམ་ཐར། >> << རྩེ་དྲུག་གནས་ཀྱི་དཀར་ཆག་ལུང་བསྟན་ཡང་ཏིག་མཁའ་གསལ་ཉི་མའི་ཟེར་ཆེན། >> << རྩེ་དྲུག་གནས་ཀྱི་ཡོན་ཏན་ལོ་རྒྱུས་གསལ་བའི་སྒྲོན་མེ་པད་འབྱུང་ནམ་མཁའ་རིན་ཆེན་གྱི་སྙན་རྒྱུད། >> << རྩེ་དྲུག་གནས་བཤད། >> << རྩེ་དྲུག་བསང་མཆོད། >> ཞུ་བ་དེ་ཚོའི་ནང་ཤེལ་ལེ་དང་རྒྱ་སྐར་ཞེས་པའི་གོ་དོན་ཁ་གསལ་བྲིས་པ་མ་མཇལ།
འདིར་དེ་ཚོའི་གོ་དོན་མ་གླེང་སྔོན་ཤེལ་ལེ་རྫོང་ཕུག ཤེལ་ལེ་རྫོང་དྲུག ཤེལ་ལེ་རྒྱ་གར། ཤེལ་ལེ་རྒྱ་དཀར། ཤེལ་ལེ་རྒྱ་སྐར་ཟེར་བ་འདི་ཚོ་ཇི་ལྟར་ཡིན་མིན་སྐོར་ངེས་པར་བསམ་གཞིག་བྱ་དགོས་འདུག་སྙམ། ལྷག་དོན་བོན་གྱི་ལོ་རྒྱུས་ཁག་ཏུ་ཤེལ་ལེ་རྫོང་ཕུག་དང་ཤེལ་ལེ་རྫོང་དྲུག་ཟེར་བ་འདི་གཉིས་ཡང་ཡང་ཐོན་ཡོད།
འདི་སྐབས་ “ ཤེལ་ལེ་རྫོང་ཕུག་ ” ཅེས་པ་ནི་སྟོད་ཁྱུང་ལུང་དངུལ་མཁར་གྱི་ཕྱོགས་ཏེ་རྒྱུང་ཡར་ཁོད་སྤུངས་སྐུ་བལྟམས་སའི་གནས་ཏེ་ཡིན་པ་ནི། བོན་གྱི་གལ་ཆེའི་ཡིག་རྙིང་གསང་ཐིས་ཐིག་ལེའི་བཀོད་པ་དང་། རྒྱུང་ཡར་ཁོད་སྤུངས་ཀྱི་རྣམ་ཐར། དེ་བཞིན་རྗེ་རིན་པོ་ཆེ་དང་འགྲོ་མགོན་སོགས་ཀྱི་མཛོད་འགྲེལ་ཀུན་དང་མཐུན་པ། དཔེར་ན། རྒྱུང་ཡར་ཁོད་སྤུངས་ཀྱི་རྣམ་ཐར་ལས། “ ཁྱུང་པོའི་ཡུལ་གྲོང་ཁྱེར་བདེ་ལྡན་འོད་འཕྲོ་མཁར་ཤེལ་ལེ་རྫོང་ཕུག ” ཅེས་དང་། དེ་བཞིན་གསང་ཐིས་དང་མཛོད་འགྲེལ་སོགས་མཐུན་པ། “ རེས་ཤིག་རྒུང་ཟླ་ངོ་དགུ་ན། མཁར་ཤེལ་ལེ་རྫོང་ཕུག་གི་ཁ་ལ། བྱ་རྒྱལ་ཁུ་བྱུག་ཅིག་བབས་ཏེ། ཁུ་བྱུག་སྐད་ཐེབས་གསུམ་བསྒྲགས་པས། གོ་བ་རྣམ་པ་གསུམ་བྱུང་སྟེ། ” ཞེས་པ་འདི་དག་གིས་ཤེས་ནུས།
དེ་བཞིན་ “ ཤེལ་ལེ་རྫོང་དྲུག་ ” ཅེས་པའི་སྐོར་ཁྱུང་རབས་དེ་ཚོ་ལས་མང་པོ་བྱུང་བ་དཔེར་ན། “ སུམ་གླང་གྱིམ་ཤོད་རྔུལ་རྫའི་གནས། །ཁྱད་འཕགས་ཤེལ་ལེ་རྫོང་དྲུག་མདུན། །གསེར་ཉ་མཚོ་འཁྱིལ་སྟེང་ཆེན་ལ། །ཁྱུང་པོ་ཆགས་པའི་གདན་ས་ཡོད། ། ” ཅེས་པ་ལྟ་བུ་དང་། དེ་བཞིན་བསྟན་འབྱུང་ཀེ་ཏ་ཀ་ཡི་དོ་ཤལ་ལས། “ སྟེང་ཕྱོགས་ཀྱི་སྟོན་པ་ཀུན་བཟང་འོད་ཀྱི་རྒྱལ་པོ་དེ་ཉིད་འགྲོ་བའི་དོན་དུ་ཁྱུང་ཕོ་ཆེན་པོ་ཞིག་སྤྲུལ་ནས་གྱིམ་ཤོད་ཤེལ་ལེ་རྫོང་དྲུག་གི་རྩེ་མོར་བབས། ” ཅེས་པ་འདི་ཚོ་ཡིན།
འདི་སྐབས་ཁྱུང་པོའི་གདན་ས་ཆགས་སའི་ཉེ་འཁོར་དང་ཀུན་བཟང་གི་སྤྲུལ་པ་བྱ་ཁྱུང་བབས་སའི་ཤེལ་ལེ་རྫོང་དྲུག་དེ་ད་ལྟའི་མཇལ་ཡུལ་དུ་གྱུར་པའི་ཁྱུང་པོ་རི་རྩེ་དྲུག་འདི་ཡིན་ན། དེར་རྫོང་དྲུག་ཅེས་གསུངས་པའི་དོན་ཏག་ཏག་ཅིག་མ་གོ། རྩེ་དྲུག་གནས་ཀྱི་དཀར་ཆག་དང་སྙན་རྒྱུད་ལོ་རྒྱུས་དེ་ཚོར་ལྟ་ན་གནས་དེའི་རི་རྩེ་དྲུག་དེར་ཕྱི་ནང་གསང་གསུམ་དང་སྦྱར་ཏེ་གཙོ་བོ་ཕར་ཕྱིན་དྲུག་སོགས་མཚོན་པར་གསུངས་པ་ལས་རྫོང་གི་ཐ་སྙད་མ་བྱུང་། གཅིག་བྱས་ན་ཡིག་རྙིང་དུ་འཁོད་པའི་གོང་ཞུས་ཤེལ་ལེ་རྫོང་ཕུག་ཅེས་པ་དེ་ཚོ་ཐོག་མར་མིང་གཡར་ནས་ཕྱིས་རྒྱུན་འབྱམས་སོང་སྟེ་རྩེ་དྲུག་དེ་རྫོང་དྲུག་ཆགས་པ་ཡང་ཡིན་སྲིད།
གཞན་ “ ཤེལ་ལེ་རྒྱ་གར་ ” ཞེས་པ་འདི་ནི་ཕྱིས་སུ་བན་ཕྱོགས་ཀྱི་གླེང་སྟངས་ཞིག་ཡིན་པ་ནི། སྐབས་ཞིག་ལ་ཆོས་པའི་ལོ་རྒྱུས་ཁག་ནང་རྒྱ་གར་ཞེས་པའི་ཐ་སྙད་འདི་གང་མང་མང་སྦྱར་ཐུབ་ན་ལོ་རྒྱུས་དང་བསྟན་བཅོས་དེ་ཚོ་རིན་ཐང་ཆེ་བ་དང་འགྲོ་རྒྱུག་ཀྱང་གང་འཚམས་ཡོང་གི་ཡོད་པས་རེད། འདིར་དཔེར་མཚོན་ཞིག་དྲངས་ན། རླངས་ཀྱི་པོ་ཏི་བསེ་རུ་རྒྱས་པ་ལས། “ རུ་དཔོན་གྱིས་སུམ་ཅུ་པ་རླངས་ཡུལ་གྱིམ་ཤོད་བྲག་ཤེལ་ལེ་རྒྱ་གར་གྱི་རྟ་ཤོད་ལུང་དམར་བཟུང་། ” ཞེས་སྐབས་དེར་རླངས་ཀྱི་རུས་རྒྱུད་དང་ཡུལ་དཔོན་གྱིས་ལྷོ་སྟོད་ཤོད་ཆེན་བཅོ་བརྒྱད་བཟུང་པའི་ལོ་རྒྱུས་གླེང་ཡོད་པ་འདི་ཙམ་གྱིས་ཤེས་ནུས།
ཡང་ “ ཤེལ་ལེ་རྒྱ་དཀར་ ” ཟེར་བ་འདི་གསང་སྔགས་རྫོང་འཕྲང་སོགས་ནས་བྱུང་ཡང་། སྐབས་འགར་རྒྱ་ཀར་ཡང་བྲིས་འདུག་པས་ཕལ་ཆེར་དག་ནོར་དང་བྲིས་ནོར་ཤོར་ཡོད་སྲིད།
དེ་མིན་ “ བྲག་ཤེལ་ལེ་རྒྱ་སྐར་ ” ཟེར་བ་དཔེར་ན་གླེང་གཞི་བསྟན་པའི་འབྱུང་ཁུངས་ལས། “ དམའ་སུམ་པ་གླིང་གི་གྱིམ་ཤོད་ནས་བྲག་ཤེལ་ལེ་རྒྱ་སྐར་ཡན། ” ཞེས་པ་ལྟ་བུ་ཡང་ཐོན་ཡོད།
ད་ནི་འདིར་གོང་གི་བཀའ་དྲི་འབྲེལ་ཏེ་ “ ཤེལ་ལེ་ ” ཞེས་པ་ཞང་བོད་གང་གི་སྐད་ཡིན་མིན་དེར་ཅུང་ཞིག་མོལ་བར་འདོད། ཡོངས་གྲགས་བོད་སྐད་དུ་ཤེལ་ཟེར་དུས་རིན་པོ་ཆེ་མན་ཤེལ་དང་། ཡང་ན་ཁ་དོག་དཀར་ལ་རྒྱུ་དངས་པའི་རིགས་ལ་ཤེལ་དང་མཚུངས་བསྡུར་བྱེད་སྲོལ་ཡོད་པ་བཞིན་རྩེ་དྲུག་གནས་རི་འདི་ཉིད་ཀྱི་བྲག་རི་རྣམས་དཀར་ཞིང་དངས་བ་དང་། ཅི་སྟེ་རི་བྲག་དེ་ཚོའི་རྒྱུ་ཆ་ཡང་ཅོང་ཞི་དཀར་པོ་ཡིན་ཚེ་ཁ་དོག་དང་རྒྱུ་གང་གི་ཆ་ནས་ཤེལ་དང་མཚུངས་པས་ “ ཤེལ་ལེ་ ” ཞེས་བཏགས་པ་ཡིན་ཆོག་མོད། གལ་ཏེ་དེ་ལྟར་ཡིན་ཚེ་བོད་ཀྱི་ཐ་སྙད་བཀོལ་སྟངས་བྱས་ན་ཁ་དོག་གི་ཆ་ནས་རིན་ཆེན་རིགས་ཀྱི་མིང་བརྡ་རི་ཆུ་ཀླུང་ཐང་སོགས་ལ་སྦྱར་ཚེ། དཔེར་ན། ཤེལ་བྲག་དང་ཤེལ་གྱི་བྲག་དཀར། གཡུ་གཤོང་དང་གཡུ་ལུང་། གསེར་རི་དང་གསེར་ཐང་། གསེར་མཚོ་དང་གཡུ་མཚོ་ལྟ་བུའི་ཚིག་བེད་སྤྱོད་པ་ལས་མདོག་དཀར་པོའི་རི་ཀླུང་ལ་ཤེལ་ལེ་དང་། སྔོན་པོ་གཡུ་ལེ། གསེར་མདོག་ལ་གསེར་རེའམ་སེར་ལེ་ལྟ་བུར་སྦྱར་སྲོལ་མེད། དེས་ན་འདིར་གསལ་ “ ཤེལ་ལེ་ ” ཞེས་པ་འདི་རང་རེའི་བོན་གྱི་དཔེ་རྙིང་དེ་ཚོའི་ནང་ཡང་ཡང་གསལ་ཡོད་སྟབས། ང་ཚོས་ཀྱང་དེ་འབྲེལ་བསམ་གཞིག་གཞན་ཞིག་བྱ་དགོས་འབྱུང་གི་ཡོད།
བོན་གྱི་དཔེ་རྙིང་འདུར་རྒྱུད་ཕྱ་བ་ཐང་ཆེན་ལས། ཞང་ཞུང་གི་མི་དཔོན་བླ་རབས་འགའ་ཡི་མཚན་སྨྲོས་སྐབས། དེ་ཉིད་ལས། “ ཁྱུང་ཚ་སྨར་ཉག་སྲས་ལ་ནི། །ཤེ་ལེ་ (ཤེལ་ལེ་མིན་ནམ་སྙམ) དག་པ་ལེགས་དང་སྙ། །གཅེན་ནི་ཤེ་ལེ་དག་པའི་སྲས། །རྒྱལ་ནི་ཤེལ་ལེ་གྲ་ཙེ་སྟེ། །དེ་སྲས་སྤུང་དང་ཟུ་ཙེ་སྟེ། །ཞང་ཞུང་ཕུག་པའི་སྲིད་པར་སོང་། ། ” ཞེས། ཞང་བོད་ལོ་རྒྱུས་ཁག་ཏུ་གསལ་བའི་མི་སྣ་སྟག་སྒྲ་དང་བཙན་སྒྲ། ཁྱུང་སྤུངས་སད། གྱེར་ནམ་ཟུར་ཙེ་ཞུ་བ་དེ་ཚོ་མིན་ནམ་སྙམ་པ་འདི་དག་དང་།
ཡང་ཕྱྭ་གཤེན་དཔྱད་དོན་རྒྱུ་མ་གསེར་འབུམ་ལས་མོ་ཡི་སྐོར་འཆད་སྐབས། དེ་ཉིད་ལས། “ འདི་ལ་ཞང་ཞུང་ཕུ་བས་མཚན་གསོལ་བ། །ཤེལ་ལེ་ངང་ཐུང་རླུང་བེར་བརྒྱག །ཞང་ཞུང་བར་པས་མཚན་གསོལ་བ། །དུ་སང་ལང་ལིང་སྣང་ལེ་བརྒྱག །ཞང་ཞུང་སྒོ་པས་མཚན་གསོལ་བ། །རིང་ཡར་ལ་ཝང་ཤིང་ལོ་བརྒྱག །ཡང་དག་གཤེན་གྱི་མཚན་གསོལ་བ། །རྩེ་ར་དབང་ཐོག་རང་གྲི་བརྒྱག ཅེས་དང་། ཡང་། འདི་ལ་ཞང་ཞུང་ཕུ་པས་མཚན་གསོལ་བ། །ཕྲ་མན་ཤེལ་ལེ་དུ་ནན་བརྒྱག །ཞང་ཞུང་བར་པས་མཚན་གསོལ་བ། །སད་ལ་ངང་ལིང་ཙེ་རལ་ངད་བརྒྱག །ཞང་ཞུང་སྒོ་པས་མཚན་གསོལ་བ། །སད་རང་བཞིན་གསལ་བའི་སྒྲོན་མེ་བརྒྱག །ཡང་དག་གཤེན་གྱི་མཚན་གསོལ་བ། །སད་ལ་ཝང་དཀར་གཏོག་བདུད་ཙ་བརྒྱག ” ཅེས་པ་འདི་ཚོ་དང་།
ཡང་མདོ་སྐལ་བཟང་སོགས་སུ་སངས་རྒྱས་སྟོང་གི་མཚན་བརྗོད་སྐབས་དཔེར་ན། “ ཡབ་ནི་རྒྱུང་ནེ་ཤེལ་ལེ་ལགས། ” ཅེས་པ་དང་། “ ཡུམ་ནི་རྒྱུང་ལྕམ་ཤེལ་ལེ་མ། ” ལྟ་བུའི་ཤེལ་ལེ་ཞེས་པའི་ཐ་སྙད་འདི་གནའ་རབས་ནས་བེད་སྤྱད་པ་མང་པོ་མཐོང་རྒྱུ་ཡོད།
དེ་དང་འདྲ་བར་ཞང་ཞུང་ཡུལ་གྱི་གངས་རི་མཚོ་གསུམ་འཆད་སྐབས་ཀྱང་ཐ་སྙད་འདི་བྱུང་ཡོད་དེ། མཐའ་བཞི་གཤེན་རྒྱུད་ཀྱི་རྣམ་ཐར་ལས། “ དང་པོ་ཅི་ཡང་མེད་པ་ལས། ཡེ་སྲིད་འཕྲུལ་གྱི་རྒྱལ་པོའི་སྤྲུལ་པ་ལས། དུང་གི་སེར་བ་བདུན་ནམ་མཁའ་ལས་གངས་ཤེལ་ལེ་གུར་ཆུང་གི་སྟེང་དུ་གཡས་སུ་དྲུག་བབས་པ་ལས། ” ཞེས་དང་། ཡང་དེ་ཉིད་ལས། “ ཞང་ཞུང་སྐད་དུ། དུ་རྣིལ་པ་རི་རྦིང་གྱི་བགྱི། བོད་སྐད་དུ། གངས་ཤེལ་ལེ་གུར་ཆུང་དང་། སྟག་སྒོ་ནི་བླ་རི་ལགས། ཞང་ཞུང་སྐད་དུ། ཏིང་མུ་དབྱེ་ཞི། ཞེས་བྱ་བ། བོད་སྐད་དུ་མཚོ་དྭང་ར་ནི་བླ་མཚོ་ལགས་སོ།། ” ཞེས་པ་སོགས་དང་།
དེ་དང་མཚུངས་པར་” ཤེལ་ལེ་ ” ཞེས་པ་འདི་གོ་བ་གཞན་ཞིག་ལེན་རྒྱུ་ཡོད་པ་ནི། མདོ་ཀ་བ་གླིང་དགུ་ལས། “ ཕྱི་དང་ནང་གི་མཆོད་པ་ཆ་མང་པོ་བཤམས་སོ། །རིན་པོ་ཆེ་འོད་སྣ་ཚོགས་དང་ལྡན་པ་ཡིས། གཡུང་དྲུང་གི་ཧོས་ཁང་ཕུབས་སོ། །ཤར་ཕྱོགས་འཕར་པོ་དུང་ལ་བྱས་སོ། །ལྷོ་ཕྱོགས་གྲམ་པོ་གཡུ་ལ་བྱས་སོ། །ནུབ་ཕྱོགས་རིན་ཆེན་ཟོམ་ཤང་ལྕགས་ལ་བྱས་སོ། །བྱང་ཕྱོགས་ཤེལ་ལེ་ཟངས་ལ་བྱས་སོ། །དབུས་རིན་པོ་ཆེ་འབར་བ་ལ་བྱས་སོ། དབུ་རྩེ་ནི་ཡིད་བཞིན་གྱི་ནོར་བུ་རིན་པོ་ཆེ་ལ་བྱས་སོ། ། ” ཞེས་གསུངས་པ་འདི་དག་ཡིན། འདི་སྐབས་འཕར་པོ་དང་། གྲམ་པོ། ཟོམ་ཤང་། ཤེལ་ལེ། ཟེར་བ་འདི་ཚོ་རིམ་བཞིན་དུང་དང་། གཡུ། ལྕགས། ཟངས་སོགས་ཀྱི་རྒྱན་ཚིག་གམ་ཡང་ན་ཚིག་འདྲ་ཤ་སྟག་ཏུ་བཀོལ་ཡོད་པ་འདིར་བསམ་གཞིག་བྱ་ས་ཞིག་ཀྱང་ཡོད་པ་དང་། མདོར་ན་འདི་ཚོ་དང་གོང་གི་ “ ཤེལ་ལེ་རྒྱ་སྐར་ ” གྱི་ “ ཤེལ་ལེ་ ” དང་ཕན་ཚུན་ཏན་ཏན་འབྲེལ་བ་ཡོད་བསྡད་པ་ཞིག་ནི་རེད་འདུག་སྙམ།
དེ་མིན་ཚིག་འདི་ཞང་སྐད་ཡིན་མིན་ཐད་བསམ་གཞིག་བྱ་ས་འདི་དག་ཡོད་དེ། ཞང་ཞུང་གི་ལྷ་སྲུང་ལས་འཕྲོས་པའི་གེ་ཁོད་དང་མེ་རིའི་གཞུང་དེ་ཚོའི་ནང་ “ ཤེལ་ཝེར་ ” དང་ “ ཤེལ་གྱེར། ” “ ཤེལ་རྒྱུང་ ” དང་ “ ཤེལ་རུ། ” ཟེར་བ་མང་དག་ཅིག་ཡོད་ལ། བདེན་པ་བོན་གྱི་མཛོད་ཕུག་དང་། དེ་བཞིན་ཞང་བོད་སྐད་གཉིས་ཤན་སྦྱར་གྱི་བོན་དཔེ་མང་པོའི་ནང་། ཞང་སྐད་དུ་ “ ཤེལ་ ” ཞེས་པ་ལ་གོ་བ་གཉིས་ཏེ། བསྟན་པ་དང་། གསལ་བ། ཞེས་པའི་དོན་ཡིན།
དེ་ཚོ་དང་མཐུན་པར་ཕྱིས་བྱུང་མཁས་པ་ཚོས་བསྒྲིགས་པའི་ཞང་བོད་ཚིག་མཛོད། དཔེར་ན། << སྒྲ་ཡི་དོན་བསྡེབས་སྣང་གསལ་སྒྲོན་མེ་ >> དང་། << ཞང་བོད་ཀྱི་སྐད་གཉིས་ཤན་སྦྱར་སྒྲ་ཡི་རྟོགས་བརྗོད། >> << ཞང་བོད་སྐད་དོད་ཉུང་བསྡུས། >> << On Zhang-Zhung ཞང་ཞུང་སྐོར། >> << A Lexicon of Zhangzhung and Bonpo Terms ཞང་ཞུང་དང་བོན་གྱི་ཐ་སྙད་ཚིག་མཛོད། >> སོགས་ནས་ཀྱང་གསལ། ཐ་སྙད་ཤེལ་དང་འབྲེལ་བའི་ཞང་སྐད་གཞན་ཏེ། “ ཅུ་ཤེལ་ ” ཞེས་པ་ནི། བཅུད་བསྟན་པ། “ ཤེལ་ནི་ ” ཞེས་པ་ནི། བསྟན་པ་དང་གསལ་བའི་ལས་ཚིག་ཡིན། “ ཤེལ་ཞི་ ” ཞེས་པ་ནི། གསལ་བའང་དངས་བའི་དོན་དང་། “ ཤེལ་ཞིན་ ” ནི་བསྟན་འཛིན་ཞེས་པའི་དོན་ཡིན།
གོང་སྨྲས་ཞང་སྐད་འདི་དག་གི་ཟུར་ཆག་ད་ལྟའི་ཆར་སྤྱི་ཚོགས་ནང་བེད་སྤྱོད་བཞིན་ཡོད་པ་ནི། གནའ་སྔོན་ཞང་ཞུང་གི་ཡུལ་སྡེ་ཁུ་ནུ་དང་ཟངས་དཀར་བ་དེ་ཚོས་སྨན་ལ་ “ ཤེལ་ ” ཞེས་འབོད་ཀྱིན་པ་འདི་ཙམ་གྱིས་ཤེས་ནུས། དེ་འབྲེལ་བོད་སྐད་དུ་སྨན་ཟླ་ཤེལ་ལྟ་བུ་ཡིན། འདིའི་སྐོར་ཁོ་བོའི་དེ་སྔོན་རྩོམ་ཡིག་གཞན་དུ་བྲིས་ཟིན་པས་འདིར་བསྐྱར་གླེང་བྱ་རྒྱུ་མིན།
མདོར་ན་གོང་ཞུས། “ ཞང་ཞུང་ཕུ་པས་མཚན་གསོལ་བ། ཕྲ་མན་ཤེལ་ལེ་དུ་ནན་བརྒྱག ” “ །ཞང་ཞུང་སྒོ་པས་མཚན་གསོལ་བ། །སད་རང་བཞིན་གསལ་བའི་སྒྲོན་མེ་བརྒྱག ” །ཅེས་པ་འདི་དག་དང་། མཛོད་ཕུག་དང་ཞང་བོད་སྐད་གཉིས་ཤན་སྦྱར་རྣམས་སུ་ཤེལ་གྱི་གོ་དོན་སོགས་ཕན་ཚུན་མཚུངས་བསྡུར་བྱ་ན། “ ཤེལ་ལེའམ་ཤེལ་ ” ནི་ཞང་སྐད་དེ་གསལ་བའམ་སྒྲིབ་གཡོག་མེད་པ། མཆོག་གྱུར་དང་ཁྱད་ནུས་ལྡན་པ་སོགས་མང་པོ་ཞིག་ཡོད་སྲིད་འདུག་པས་འདིའི་སྐོར་ད་དུང་ཡང་གནའ་དཔེ་དང་རྒན་རབས་ཀྱི་གཏམ་རྒྱུད་སོགས་འཚོལ་སྒྲུབ་ཀྱིས་དཔྱད་པ་གང་མང་ཞིག་གཏོང་འོས་སོ། །
གོང་ཞུས་ཚིག་འོག་མ་ “ རྒྱ་སྐར་ ” ཞེས་པ་ནི་གནས་དེར་ཡོད་པའི་བཀའ་རྟགས་དང་འབྲེལ་བ་ཡོད་པ་ནི། སྐྱབས་སྟོན་ཁྲོ་འགྲེལ་ལས། “ མཐོ་བ་ལྟར་ན་དམའ་ཟེར་ཐང་ཡང་རྨ་ཤེལ་ལེ་ནི་མདོ་སྨད་ན་ཡང་བཤད་ཀྱང་། འདིར་ནི་ལྷོ་སྟོད་ན་ཤོད་ཆེན་པོ་བཅོ་བརྒྱད་ཀྱི་ནང་ཚན་དུ་བཤད་པ། དེ་ལ་སྒྲུབ་ཕུག་སུམ་པ་གླང་གི་གྱིམ་ཤོད་གནམ་སྐར་གྱི་བཀའ་རྟགས་ཡོད་པ་དེ་ཡིན་ནོ། ། ” ཞེས། གནམ་སྐར་ཞེས་གནམ་གྱི་སྐར་མ་མཐོང་བའི་བྲག་ཁུང་ཆེས་ངོ་མཚར་ཅན་དེ་འདྲ་མང་པོ་ཡོད་པས་ཡིན་པའམ། ཡང་ན་འདིར་རྒྱ་སྐར་ཞེས་སྨྲས་པ་ནི་གནས་མཆོག་འདི་ཉིད་ཆེས་མཐོ་བ་སྟེ་གནམ་གྱི་རྒྱ་མཐོངས་དང་མཉམ་པའི་རི་རྩེ་ཡིན་པའི་དོན་ཡིན་ཆོག སྤྱིར་རྒྱ་སྐར་ཞེས་པ་ནི་ནམ་རྒྱུན་རླུང་སེམས་བསྐྱེད་སྒོམ་སྐབས་སུ་དཔེར་ན། རང་གི་རིག་པ་ནི་ཨ་དཀར་པོ་རྒྱ་སྐར་ཤར་བ་ལྟ་བུར་བསམ། ཞེས་པ་སོགས་ཀྱིས་ཤེས་ནུས་སོ།། །།
ཞེས་བོན་གྱི་གནས་ཆེན་ཁྱུང་པོ་རི་རྩེ་དྲུག་གི་ཤེལ་ལེ་རྒྱ་སྐར་དང་འབྲེལ་བའི་བསམ་ཚུལ་ཐུང་ངུ་འདི་དེ་སྔོན་འདིའི་སྐོར་ཟིན་ཐོ་རེ་ཟུང་བཀོད་པ་དེ་དག་ལ་ཁ་བསྣོན་ཅུང་ཙམ་བྱས་ཏེ་བཀའ་དྲི་ཞིག་གི་ལན་དུ་དགེ་གཤེན་ཚེ་ཚང་ངམ་དྲ་མིང་ཧི་མ་ལ་ཡའི་རྒྱལ་སྲས་པས་ཕྱི་ལོ་ ༢༠༢༠ ཟླ་ ༩ ཚེས་ ༢༢ ཉིན་ནུབ་ཕྱོགས་འཇར་མན་ཡུལ་གྱི་ཆུ་བོ་དྷོ་ནཱའོ་གཙང་པོའི་འགྲམ་དུ་བྲིས།། །།
224
224
256150cookie-checkཤེལ་ལེ་རྒྱ་སྐར་ཞེས་པའི་སྐོར་ལ་དྲི་བ།yes
Share
གཤམ་གྱི་རྩོམ་ཡིག་རྣམས་གཟིགས་འདོད་དམ།...
བོད་ཡུལ་དུ་གཡུང་དྲུང་བོན་གྱི་བསྟན་པ་སྔ་དར་རྒྱལ་ཐོག་གང་ཞིག་གི་རིང་ཡིན་ནམ།
ཟླ་ལྔ་པ། 26, 2017
བོད་ཡིག་ཀ་ཁ་སོགས་གཅིག་པུ་རྡོ་དང་དར་གཡུག་ལ་བྲིས་ན་ཕན་ཡོན་ཡོད་དམ།
ཟླ་ལྔ་པ། 26, 2017
ཞང་བོད་སྙན་ངག་གི་བྱུང་རབས་ཇི་ལྟར་ཡིན།
ཟླ་ལྔ་པ། 7, 2017
1 Response
Comments1
Pingbacks0
བོན་བུ་མོ་ལ་དགའ་པོ། ལགས་ཀྱིས:
ཟླ་བཅུ་པ། 18, 2020 8:35 ཕྱི་དྲོ།
སྔ་རབས་བོན་ལུགས་ཀྱི་་་་སྲིད་པས་བསྐོས་པ་་་་དང་། དེང་དུས་ཆོས་ལུགས་ཀྱི་་་ལས་འབྲས་ཀྱིས་བསྐོས་པ་་་གཉིས་ལ་ཁྱད་པར་སོགས་གང་ཡོད་དམ།
ལན་སློག
དཔྱད་མཆན་སྤེལ། ལན་དོར།
ཁྱེད་ཀྱི་གློག་ཡིག་གི་ས་གནས་དེ་ཁྱབ་སྤེལ་བྱེད་ཀི་མིན། རྟགས * ཅན་ངེས་པར་དུ་བླུགས་དགོས།
དཔྱད་མཆན། *
མིང་། *
གློག་ཡིག *
དྲ་ཚིགས།
Δ
This site uses Akismet to reduce spam. Learn how your comment data is processed.
ཕྱི་ཕྱོགས་བོན་འབྲེལ་དྲ་ཚིགས།
གཡུང་དྲུང་བོན། མེ་ལོང་ཡེ་ཤེས། རྒྱལ་གཤེན་བོན་སྒྲ། བོན་གྱི་དྲིས་ལན་དྲ་མཛོད། ཞང་བོད་དཔེ་ཁང་ཆེན་མོ། གཤེན་བསྟན་དར་རྒྱས་གླིང་། ལིག་མིན་རྐྱ།
བོད་ནང་གི་བོན་འབྲེལ་དྲ་ཚིགས།
ཧི་མ་ལ་ཡའི་བོན། ཧི་བོན་ཟིན་བྲིས། རེབ་གོང་བོན་མང་དྲ་ཚིགས། ཁྱུང་པོའི་དྲ་བ། ཀུན་སྣང་ཁྱབ་པ། དགའ་མལ་དགོན་ཆེན། རྩེ་དྲུག་དགོན།
གལ་ཆེའི་བོད་ཡིག་དྲ་ཚིགས།
སྨོན་ལམ་བརྡ་འཕྲིན་ཞིབ་འཇུག ལུག་ཚང་དཔལ་ཡོན། མཆོད་མེ། ཡོངས་འཛིན་འཚོལ་བཤེར། བོད་ཡིག་བརྡ་འཕྲིན་ལག་རྩལ། བོད་ཡིག་མཉེན་ཆས་གླིང་།
རྒྱལ་སྤྱིའི་གལ་ཆེན་དྲ་ཚིགས།
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན། Oxford གཙུག་ལག་སློབ་ཆེན། TED Talks ནིའུ་ཡོག་དུས་བབ། སྦི་སྦི་སི་གསར་གནས། བོད་ཀྱི་དེ་ཕོ།